Man vas ná 11-jarige uit ouerhuis verdwyn | Maroela Media
Man vas ná 11-jarige uit ouerhuis verdwyn
'n Man sal Maandag in die Pinetown-landdroshof in KwaZulu-Natal verskyn nadat 'n 11-jarige meisie, wat verlede maand vermis geraak het, by sy huis gevind is.
Kol. Thembeka Mbele, woordvoerder van die polisie, het gesê Kholiwe Blose is verlede maand uit haar huis in die KwaNyuswa-gebied, naby Port Shepstone, ontvoer. 'n Saak van ontvoering is by die polisie aanhangig gemaak en 'n grootskaalse soektog na die meisie is van stapel gestuur.
"'n Uitgebreide ondersoek het die polisie na die Bhobhoyi-gebied gelei nadat lede van die publiek 'n foto van die vermiste kind in die media gesien en die polisie gekontak het. Die kind is by die verdagte se huis gevind. Hy is onmiddellik in hegtenis geneem en na die Hillcrest-polisiestasie geneem waar hy aangehou word."
Mbele het gesê die meisie is na 'n hospitaal geneem om medies ondersoek te word.
Dank die Vader sy is lewendig gevind. Goed dat die gemeenskap saam gewerk het, wens dit kan oral so gaan.